Eesti Telefilm (ETF) nimetati 1978. aasta 1. detsembril salvestatud programmide peatoimetuseks (peatoimetaja Andres Arnover). 1979. aasta suvel, juba eelolümpiaks sai ETV portatiivsed reporterikomplektid firmalt BOSCH (1 tolline (25,4 mm) lint, akutoitega videomagnetofon BCN-20 ja käsikaamera KSA-90), millega salvestati ka Moskva olümpiamängude purjeregatt (esmakordselt OM ajaloos videoaparatuuriga). Möödus vaid poolteist aastat ja veel enne olümpiaregatti, juunis kaotati "salvestatud programmid" peatoimetuse nimest. 6. juunil 1979 sai ETF ülemuseks Endel Haasmaa, kes jätkas endiselt ka toimetuse kolleegiumi töö juhtimist.